РЕШЕНИЕ НА КОМИСИЯТА
от 28 юни 2010 година
относно признаването на Алжир по отношение на образованието, обучението и сертифицирането на моряците за признаване на удостоверенията за правоспособност
(нотифицирано под номер C(2010) 4226)
(2010/363/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2008/106/ЕО на Европейския парламент и на Съвета от 19 ноември 2008 година относно минималното ниво на обучение на морските лица (1), и по-специално член 19, параграф 3 от нея,
като взе предвид писмото от кипърските власти от 13 май 2005 г., с което се изисква признаването на Алжир с цел признаване на издадените от тази държава удостоверения за правоспособност,
като има предвид, че:
(1)
Държавите-членки може да вземат решение да потвърдят удостоверенията за правоспособност на моряците, издадени от трети държави, при условие че съответната трета държава е призната от Комисията като отговаряща на изискванията на Международната конвенция за вахтената служба и нормите за подготовка и освидетелстване на моряците от 1978 г., с изменения (конвенция „STCW“) (2).
(2)
Въз основа на искането на кипърските власти Комисията оцени системите на образование, обучение и сертифициране на моряците в Алжир, за да се увери дали тази държава отговаря на изискванията на конвенцията STCW и дали са взети подходящи мерки за предотвратяване на измами във връзка с удостоверенията. Оценката се основаваше на резултатите от информационна инспекция, проведена от експерти на Европейската агенция по морска безопасност през септември 2006 г.
(3)
В случаите, в които са установени пропуски по време на оценката на съответствието с конвенцията STCW, алжирските власти предоставиха на Комисията изискваната информация и доказателствен материал, че са взети подходящи и достатъчни корективни мерки за решаване на повечето от тези проблеми.
(4)
Оставащите все още недостатъци във връзка с процедурите на подготовка и освидетелстване на моряците се отнасят предимно до липсата на конкретни правни разпоредби за използването на симулатори и въпроса за ясно съответствие между наименованията на алжирските удостоверения за правоспособност и някои изисквания за обучение, посочени в конвенцията STCW и свързания с нея кодекс. Поради това алжирските власти са приканени да осъществят допълнителни корективни мерки в тази насока. Тези недостатъци обаче не поставят под въпрос цялостното ниво на съответствие на алжирските системи на образование, обучение и сертифициране на моряците с конвенцията STCW.
(5)
Резултатът от оценката на съответствието и оценката на предоставената от алжирските власти информация показват, че Алжир изпълнява съответните изисквания на конвенцията STCW и е взел подходящи мерки за предотвратяване на измами във връзка с удостоверенията, поради което тази държава следва да бъде призната от Съюза.
(6)
Мерките, предвидени в настоящото решение, са в съответствие със становището на Комитета по морската безопасност и предотвратяването на замърсяването от кораби,
ПРИЕ НАСТОЯЩОТО РЕШЕНИЕ:
Член 1
Алжир се признава по отношение на образованието, обучението и сертифицирането на моряците с цел признаване на удостоверенията за правоспособност, издадени от тази държава.
Член 2
Адресати на настоящото решение са държавите-членки.
Член 3
Настоящото решение поражда действие от датата на уведомление на държавите-членки за него.
Съставено в Брюксел на 28 юни 2010 година.